 **R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/19-01/15

URBROJ: 2140/01-08/1-19-8

Krapina, 10. listopada 2019.

 Krapinsko-zagorska županija, Upravni odjel za prostorno uređenje, gradnju i zaštitu okoliša na temelju članka 84. stavka 1. Zakona o zaštiti okoliša („Narodne novine“ broj 80/13, 153/13, 78/15, 12/18 i 118/18), članka 27. stavka 1. Zakona o zaštiti prirode („Narodne novine“ broj 80/13, 15/18 i 14/19) i odredbe članka 6. stavka 2. i članka 27. stavka 3. Uredbe o procjeni utjecaja zahvata na okoliš („Narodne novine“ broj 61/14, 3/17), na zahtjev nositelja zahvata Hrvatske vode d.o.o., VGO za Gornju Savu iz Zagreba, Ulica grada Vukovara 271, OIB: 28921383001, nakon provedenog postupka ocjene o potrebi procjene utjecaja zahvata na okoliš, donosi

**R J E Š E N J E**

**I. Za namjeravani zahvat, uređenje vodotoka Krapinica u naselju Dukovec u Općini Sveti Križ Začretje, rkm 12+208 – rkm 12+668, nije potrebno provesti postupak procjene utjecaja na okoliš uz primjenu sljedećih mjera zaštite okoliša:**

1. **U zahvat uklopiti postojeću obalnu drvenastu vegetaciju, tamo gdje je moguće.**
2. **Nakon izvođenja zahvata obalnu vegetaciju obnoviti sadnjom sadnica autohtonih drvenastih vrsta regionalnog područja ili dopuštanjem prirodne obnove drvenaste vegetacije uz uklanjanje invazivnih biljnih vrsta ukoliko se pojave.**
3. **Radovi se ne smiju provoditi tijekom razdoblja mrijesta (ožujak-srpanj).**
4. **Tijekom izvođenja radova osigurati kontinuitet vodotoka Krapinica.**

**II. Za namjeravani zahvat, uređenje vodotoka Krapinica u naselju Dukovec u Općini Sveti Križ Začretje, rkm 12+208 – rkm 12+668, nije potrebno provesti glavnu ocjenu prihvatljivosti za ekološku mrežu.**

**III. Mjere zaštite okoliša iz točke I. ovog rješenja obavezni su sadržaj glavnog projekta koji je sastavni dio akta kojim se odobrava građenje ili drugog akta za provedbu ovog zahvata, a koji se izdaje prema posebnom zakonu.**

**IV. Ovo rješenje prestaje važiti ako nositelj zahvata, Hrvatske vode d.o.o., VGO za Gornju Savu iz Zagreba, Ulica grada Vukovara 271, OIB: 28921383001, u roku od dvije godine od dana izvršnosti rješenja ne podnese zahtjev za izdavanje lokacijske dozvole odnosno drugog akta sukladno posebnom zakonu.**

**V. Važenje ovog rješenja, na zahtjev nositelja zahvata, Hrvatske vode d.o.o., VGO za Gornju Savu iz Zagreba, Ulica grada Vukovara 271, OIB: 28921383001, može se jednom produžiti na još dvije godine uz uvjet da se nisu promijenili uvjeti utvrđeni u skladu sa zakonom i drugi uvjeti u skladu s kojima je izdano rješenje.**

**VI. Ovo rješenje objavljuje se na internetskim stranicama Krapinsko-zagorske županije.**

**VII. Za namjeravani zahvat, uređenje vodotoka Krapinica u naselju Dukovec u Općini Sveti Križ Začretje, rkm 12+208 – rkm 12+668, potrebno je ishoditi uvjete zaštite prirode.**

***O b r a z l o ž e n j e***

Nositelj zahvata Hrvatske vode d.o.o., VGO za Gornju Savu iz Zagreba, Ulica grada Vukovara 271 podnio je putem opunomoćenika Fidon d.o.o., Trpinjska 5, Zagreb sukladno odredbama članka 82. Zakona o zaštiti okoliša i članka 25. stavka 1. Uredbe o procjeni utjecaja zahvata na okoliš (u daljnjem tekstu: Uredba), Upravnom odjelu za prostorno uređenje, gradnju i zaštitu okoliša Krapinsko-zagorske županije (u daljnjem tekstu: Upravni odjel) zahtjev za provedbu postupka ocjene o potrebi procjene utjecaja na okoliš zauređenje vodotoka Krapinica u naselju Dukovec u Općini Sveti Križ Začretje, rkm 12+208 – rkm 12+668. Uz zahtjev je priložen Elaborat zaštite okoliša izrađen u lipnju 2019. godine po ovlašteniku Fidon d.o.o. iz Zagreba, koji ima važeću suglasnost Ministarstva zaštite okoliša i energetike za izradu dokumentacije za provedbu postupka ocjene o potrebi procjene utjecaja zahvata na okoliš (KLASA: UP/I 351-02/18-08/16, URBROJ: 517-06-2-1-1-18-2 od 23. srpnja 2018.). Voditeljica izrade Elaborata je Anita Erdelez, dipl.ing.građ..

Pravni temelj za vođenje postupka ocjene o potrebi procjene utjecaja zahvata na okoliš su odredbe članka 78. stavka 1. Zakona o zaštiti okoliša i odredbe članaka 24., 25., 26. i 27. Uredbe. Naime, za zahvat naveden u točki 2.2. Priloga III. Uredbe *Kanali, nasipi i druge građevine za obranu od poplava i erozije obale*, ocjenu o potrebi procjene utjecaja zahvata na okoliš provodi nadležno upravno tijelo u županiji. Osim navedenog, člankom 27. stavkom 1. Zakona o zaštiti prirode, utvrđeno je da se za zahvate za koje je određena provedba ocjene o potrebi procjene utjecaja na okoliš provodi prethodna ocjena prihvatljivosti za ekološku mrežu u okviru postupka ocjene o potrebi procjene. Postupak ocjene je proveden jer nositelj zahvata planira uređenje vodotoka Krapinica u naselju Dukovec u Općina Sveti Križ Začretje, rkm 12+208 – rkm 12+668.

O zahtjevu nositelja zahvata za pokretanjem postupka ocjene o potrebi procjene utjecaja na okoliš sukladno članku 7. stavku 2. točki 1. i članku 8. Uredbe o informiranju javnosti i zainteresirane javnosti u pitanjima zaštite okoliša (“Narodne novine” broj 64/08), na internetskoj stranici Krapinsko-zagorske županije objavljena je Informacija o zahtjevu za ocjenu o potrebi procjene utjecaja na okoliš uređenja vodotoka Krapinica u naselju Dukovec u Općini Sveti Križ Začretje, rkm 12+208 – rkm 12+668 (KLASA: UP/I-351-01/19-01/15, URBROJ: 2140/01-08/1-19-2 od 11. srpnja 2019.).

U dostavljenoj dokumentaciji (Elaboratu zaštite okoliša) navedeno je, u bitnom, slijedeće*:* *Svrha predmetnog zahvata je sanacija i sprječavanje daljne erozije i urušavanje pokosa korita vodotoka Krapinica u naselju Dukovec, čime će se zaštiti okolne parcele, objekti i prometnice te čišćenje korita zbog održavanja kapaciteta proticajnog profila vodotoka radi smanjenja rizika od plavljenja Krapinice za vrijeme velikih voda. Riječ je o dionici dugoj oko 460 m (od rkm 12+208,00 do rkm 12+668,00) na kojoj je korito Krapinice obraslo raslinjem i erodirano, a pokosi oštećeni.Također, u koritu se uočavaju naplavine i nanosi. Trasa uređenja vodotka prati što je više moguće postojeće korito, unutar područja vodnog dobra, čime se izbjeglo stvaranje suvišnih zemljanih radova. Zahvatom se uređuje poprečni profil Krapinice na način da se formira trapezasti profil širine dna 4,5 m i nagibom pokosa 1:1,5. Za osiguranje pokosa i dna od erozionog djelovanja vodnog toka projektirana je kamena obloga debljine 0,5 m do visine 3,40 m od dna vodotka, a za osiguranje obloge pokosa od podlokavanja koristi se kamena nožica debljine 0,6 m i širine 0,8 m. Kamena obloga i nožica izvode se ugradnjom lomljenog kamena nominalne veličine 30-50 cm na prethodno postavljen i učvršćen geotekstil mase 500 g/m². Na pokosima potoka iznad visine postavljene kamene obloge se predviđa hidrosjetva do visine obala. Na početku i na kraju predmetnog zahvata i na prosječno svakih 50 m trase potoka postavljeni su betonski poprečni pragovi. Betonski poprečni pragovi (građevinski elemeti koji prate planiranu linijsku nivelatu dna i ne izdignute poprečne strukture u vodotoku) postavljaju se radi stabilnosti dna potoka i obloge pokosa i doprinose njihovom zadržavanju u zadanom području gdje su postavljeni, kod pojave velikih voda.*

Upravni odjel je u postupku ocjene dostavio zahtjev (KLASA: UP/I-351-01/19-01/15, URBROJ: 2140/01-08/1-19-3 od 11.07.2019.) za mišljenjem Ministarstvu zaštite okoliša i energetike i zahtjev (KLASA: UP/I-351-01/19-01/15, URBROJ: 2140/01-08/1-19-4 od 11.07.2019.) za mišljenjem Općini Sveti Križ Začretje i Javnoj ustanovi za upravljanje zaštićenim dijelovima prirode Krapinsko-zagorske županije.

Ministarstvo zaštite okoliša i energetike dostavilo je mišljenje (KLASA: 612-07/19-38/132, URBROJ: 517-19-2 od 01.10.2019. godine) da se Prethodnom ocjenom prihvatljivosti zahvata za ekološku mrežu može isključiti mogućnost značajnih negativnih utjecaja na cjelovitost i ciljeve očuvanja područja ekološke mreže te se smatra da je zahvat prihvatljiv i da nije potrebno provesti Glavnu ocjenu prihvatljivosti zahvata za ekološku mrežu.

 Javna ustanova za upravljanje zaštićenim dijelovima prirode Krapinsko-zagorske županije dostavila je mišljenje (KLASA: 351-01/19-01/77, URBROJ: 2140-18-19-1 od 01.08.2019.) da planirani zahvat neće imati negativan utjecaj na sastavnice okoliša. Općina Sveti Križ Začretje dostavila je mišljenje (KLASA: 325-01/19-01/005, URBROJ: 2197/04-04-03-2 od 07.08.2019.) da predmetni zahvat neće imati negativan utjecaj na okoliš.

Na planirani zahvat obrađen Elaboratom zaštite okoliša, koji je objavljen uz Informaciju o zahtjevu za provedbom postupka ocjene o potrebi procjene utjecaja na okoliš na internetskim stranicama Krapinsko-zagorske županije, nisu zaprimljene primjedbe javnosti niti zainteresirane javnosti.

Razlozi zbog kojih nije potrebno provesti postupak procjene utjecaja na okoliš su slijedeći:

Prilikom izvođenja zahvata, organizacijom građenja, uz ograničavanje kretanja mehanizacije na uski pojas uz gradilište utjecaji na okolno tlo, vodu i zrak će biti privremeni i lokalni. S obzirom da se radi o oblaganju korita prirodnim materijalom (osim betonskih pragova) i formiranju korita s blažim pokosom obala od postojećeg, uz pridržavanje propisanih mjera zaštite okoliša, ne očekuje se trajno pogoršanje lošeg stanja vodnog tijela s obzirom na makrozoobetons. Uz osiguranje kontinuiteta vodotoka tijekom izvođenja radova ne očekuje se negativan utjecaj na prisutnu ihtiofaunu. Utjecaj zahvata će biti pozitivan u smislu sprječavanje daljnje erozije u zoni vodotoka i smanjenja rizika od plavljenja Krapinice za vrijeme visokih voda.

Vezano uz provedbu glavne ocjene prihvatljivosti za ekološku mrežu, planirani zahvat ne nalazi se unutar područja ekološke mreže (Uredba o ekološkoj mreži, „Narodne novine“ broj 124/13, 105/15). S obzirom na obilježja i lokaciju zahvata, uz pridržavanje važećih propisa iz područja zaštite okoliša, voda i održivog gospodarenja otpadom, prethodnom ocjenom može isključiti mogućnosti značajnih negativnih utjecaja na cjelovitost i ciljeve očuvanja područja ekološke mreže te je zahvat prihvatljiv za ekološku mrežu i nije potrebno provesti glavnu ocjenu.

Sukladno svemu navedenom, uz poštivanje propisa iz područja zaštite okoliša, prirode i posebnih uvjeta drugih nadležnih tijela te s obzirom na obilježja zahvata, ocijenjeno je da zahvat neće imati značajan negativan utjecaj na sastavnice okoliša i neće doći do značajnog opterećenja okoliša.

Točka I. ovog rješenja temelji se na tome da je Upravni odjel sukladno članku 78. stavku 2. Zakona o zaštiti okoliša i članku 27. stavku 1. Uredbe ocijenio, na temelju dostavljene dokumentacije i mišljenja nadležnih tijela, a prema kriterijima iz Priloga V. Uredbe, da planirani zahvat neće imati značajan negativni utjecaj na okoliš i stoga nije potrebno provesti postupak procjene utjecaja na okoliš.

Točka II. ovog rješenja temelji se na tome da je Upravni odjel, sukladno odredbama članka 90. stavka 3. Zakona o zaštiti okoliša i članka 30. stavka 9. Zakona o zaštiti prirode u okviru postupka ocjene o potrebi procjene, proveo prethodnu ocjenu prihvatljivosti za ekološku mrežu te isključio mogućnost značajnijeg utjecaja na ekološku mrežu i stoga nije potrebno provesti Glavnu ocjenu zahvata.

Točka III. ovog rješenja propisana je u skladu s člankom 89.a Zakona o zaštiti okoliša.

Točka IV. ovog rješenja propisana je u skladu s člankom 92. stavkom 3. Zakona o zaštiti okoliša.

Točka V. ovog rješenja propisana je u skladu s člankom 92. stavkom 4. Zakona o zaštiti okoliša, a točka VI. ovog rješenja utvrđena je na temelju članka 91. stavka 2. Zakona o zaštiti okoliša.

Točka VII. ovog rješenja propisana je u skladu sa člankom 23., a vezano na članak 29. Zakona o zaštiti prirode.

Upravna pristojba na zahtjev i ovo rješenje propisno je naplaćena državnim biljezima u iznosu od 70,00 kuna prema Tar.br.1. i 2. Zakona o upravnim pristojbama („Narodne novine” broj 115/16).

UPUTA O PRAVNOM LIJEKU:

Protiv ovog rješenja može se, prema članku 94. stavak 2. Zakona o zaštiti okoliša izjaviti žalba Ministarstvu zaštite okoliša i energetike, Zagreb, Radnička cesta 80. Rok za izjavljivanje žalbe, sukladno članku 91. stavak 3. Zakona o zaštiti okoliša počinje teći osmoga dana od dana objave rješenja na internetskoj stranici nadležnog tijela.

Žalba se predaje neposredno ili šalje poštom Upravnom odjelu za prostorno uređenje, gradnju i zaštitu okoliša Krapinsko-zagorske županije, Krapina, Magistratska 1, uz upravnu pristojbu u iznosu od 35,00 kuna prema Tar.br. 3. Uredbe o tarifi upravnih pristojbi („Narodne novine” broj 8/17, 37/17, 129/17 i 18/19).

**P R O Č E L N I K**

mr.sc.Stjepan Bručić, dipl.ing.građ.

DOSTAVITI:

1. Hrvatske vode d.o.o., VGO za Gornju Savu, Ulica grada Vukovara 271, Zagreb putem opunomoćenika Fidon d.o.o., Trpinjska 5, Zagreb

NA ZNANJE:

1. Državni inspektorat, Inspekcija zaštite okoliša, Kumrovečka 6, Zabok,
2. Državni inspektorat, Inspekcija zaštite prirode, Šubićeva 29, Zagreb,
3. Ministarstvo zaštite okoliša i energetike, Radnička cesta 80, Zagreb,
4. Evidencija, ovdje
5. Pismohrana, ovdje